2. ปัจจัยความเสี่ยง

2.1 ความเสี่ยงจากการพึ่งพิงลูกค้า

-   ความเสี่ยงจากการพึ่งพิงกลุ่มลูกค้าภาครัฐ

เนื่องจากกลุ่มลูกค้าภาครัฐที่สำคัญของบริษัทและบริษัทย่อย ได้แก่ หน่วยงานการไฟฟ้าของทางภาครัฐ
เช่น การไฟฟ้าส่วนภูมิภาค การไฟฟ้านครหลวง และการไฟฟ้าฝ่ายผลิตแห่งประเทศไทย
โดยมีสัดส่วนอยู่ประมาณร้อยละ 16 ของรายได้จากการจำหน่ายสินค้ารวมของบริษัทและบริษัทย่อย
ในปี 2554
ทั้งนี้จากการที่รายได้จากการจำหน่ายสินค้าให้แก่ลูกค้ากลุ่มนี้จะขึ้นอยู่กับงบประมาณด้านไฟฟ้าจากทางภาครัฐ
ดังนั้น บริษัทฯ จึงอาจได้รับผลกระทบต่อรายได้และผลประกอบการของบริษัทฯ
ได้ในกรณีภาครัฐมีการเปลี่ยนแปลงนโยบายการลงทุนด้านไฟฟ้า หรือ กรณีที่บริษัทฯ
ไม่ได้รับการคัดเลือกในการประมูล อาจส่งผลให้บริษัทฯ ต้องสูญเสียรายได้จากกลุ่มลูกค้าหลักไป

จากการที่การลงทุนด้านไฟฟ้า
ถือเป็นการลงทุนด้านสาธารณูปโภคพื้นฐานที่มีการขยายตัวอย่างต่อเนื่อง
โดยในภาวะที่เศรษฐกิจมีการขยายตัวภาครัฐมีความจำเป็นที่ต้องขยายระบบสาธารณูโภคพื้นฐานเพื่อรองรับการเจริญเติบโตของประเทศทั้งทางด้านเศรษฐกิจ
และการเพิ่มขึ้นของจำนวนประชากรและครัวเรือน ในทางตรงกันข้าม ในช่วงที่ภาวะเศรษฐกิจชะลอ
ภาครัฐมักใช้โครงการลงทุนในสาธารณูปโภคพื้นฐานเป็นกลไกในการกระตุ้นการฟื้นตัวของภาวะเศรษฐกิจ
จึงอาจกล่าวได้ว่าความเสี่ยงที่อาจจะเกิดขึ้นจากการเปลี่ยนแปลงนโยบายการลงทุนด้านไฟฟ้าของภาครัฐ
อาจมีอยู่ในระดับที่ค่อนข้างต่ำ
ในส่วนของความสามารถในการได้รับคัดเลือกในการประมูลโครงการต่าง ๆ ของภาครัฐนั้น
ด้วยลักษณะการประมูลของภาครัฐนั้น จะมีการแบ่งการประมูลแยกเป็นกลุ่มสินค้า
ทั้งนี้ด้วยลักษณะของสินค้าของกลุ่มบริษัทฯ ที่มีความหลากหลาย
และได้รับการยอมรับทางด้านคุณภาพตามมาตรฐาน ISO, สมอ. รวมทั้ง
สถาบันการทดสอบทั้งในประเทศและต่างประเทศ อีกทั้งสินค้าในบางกลุ่มผลิตภัณฑ์ของบริษัทฯ
ได้รับการจดทะเบียนผลิตภัณฑ์จากสำนักงานมาตรฐานผลิตภัณฑ์ อุตสาหกรรม (มอก.)
เพื่อสนับสนุนในการจำหน่ายให้แก่หน่วยงานราชการและรัฐวิสาหกิจ ทำให้ความเสี่ยงที่บริษัทฯ
จะไม่ได้รับคัดเลือกในการประมูลทุกประเภทและทุกครั้งถือได้ว่าอยู่ในระดับต่ำเช่นกัน อย่างไรก็ตาม
เพื่อป้องกันความเสี่ยงอันอาจจะเกิดขึ้นได้ กลุ่มบริษัทฯ
จึงมีนโยบายในการลดความเสี่ยงจากการพึ่งพิงลูกค้ากลุ่มใดกลุ่มหนึ่งโดยการขยายฐานลูกค้าเป็นกลุ่มต่าง
ๆ ทั้งกลุ่มลูกค้าทั้งภาครัฐและภาคเอกชน รวมถึงมีการส่งออกไปยังต่างประเทศ
เพื่อลดผลกระทบที่อาจได้รับจากการที่ลูกค้ากลุ่มใดกลุ่มหนึ่งลดคำสั่งซื้อลง
โดยสัดส่วนการจำหน่ายให้แก่ลูกค้าแต่ละกลุ่มจะแตกต่างกันไปในแต่ละช่วงเวลา ซึ่งบริษัทฯ
จะพิจารณาถึงปัจจัยที่มีผลกระทบต่อการสั่งซื้อสินค้าในแต่ละกลุ่มลูกค้า เช่น
การเบิกจ่ายงบประมาณด้านระบบไฟฟ้า
ภาวะอุตสาหกรรมที่เกี่ยวข้องและสภาพเศรษฐกิจโดยรวมของประเทศไทยรวมถึงประเทศของลูกค้า
เป็นต้น เพื่อกำหนดนโยบายด้านการตลาดให้สอดคล้องกับปัจจัยต่าง ๆ ในแต่ละช่วงเวลาเช่น
ในช่วงที่ภาครัฐมีการเบิกจ่ายงบประมาณล่าช้าส่งผลให้ลูกค้ากลุ่มราชการมีการสั่งซื้อลดลง บริษัทฯ
ได้พยายามรักษาระดับรายได้โดยการเน้นที่กลุ่มลูกค้าภาคเอกชนและกลุ่มลูกค้าต่างประเทศให้มากขึ้น
หรือในช่วงเวลาที่ภาคเอกชนอยู่ในภาวะลดการลงทุน บริษัทฯ
ก็ยังคงมีฐานลูกค้าภาคราชการที่พยายามเร่งการเบิกจ่ายงบประมาณเพื่อกระตุ้นเศรษฐกิจและกลุ่มลูกค้าต่างประเทศ
ดังนั้น การที่บริษัทฯ มีการกระจายฐานลูกค้าไปยังกลุ่มต่าง ๆ
จึงช่วยลดความเสี่ยงจากการพึ่งพิงลูกค้ากลุ่มใดกลุ่มหนึ่งและช่วยให้บริษัทฯ
สามารถรักษาระดับรายได้ไว้ได้ในแต่ละช่วงเวลา

-   ความเสี่ยงจากการพึ่งพิงลูกค้ารายใหญ่

ในปี 2554 บริษัทฯ มีการจำหน่ายสินค้าให้แก่การไฟฟ้าส่วนภูมิภาคในพื้นที่ต่าง ๆ รวมประมาณ 180
แห่ง ทั่วประเทศ เป็นจำนวน 417 ล้านบาท หรือคิดเป็นสัดส่วนร้อยละ 15.73
ของรายได้จากการขายตามงบการเงินรวมของบริษัท ฯ

ทั้งนี้ ลูกค้ารายใหญ่ของบริษัทฯ
เป็นลูกค้าประจำที่มีการติดต่อซื้อขายมาเป็นระยะเวลานานและมีความสัมพันธ์ที่ดีต่อกันอย่างต่อเนื่อง
และด้วยการรักษาคุณภาพมาตรฐานของสินค้าและการให้บริการของบริษัทฯ มากกว่า 25 ปี
ส่งผลบริษัทฯ เชื่อมั่นว่าจะยังคงได้รับความไว้วางใจจากลูกค้าประจำของบริษัทฯ
อย่างต่อเนื่องต่อไป อย่างไรก็ดี บริษัทฯ
ได้มีนโยบายในการลดความเสี่ยงจากการพึ่งพิงลูกค้ารายใดรายหนึ่งในแต่ละกลุ่มลูกค้า โดยบริษัทฯ
มีนโยบายในการขยายลูกค้าใหม่อย่างต่อเนื่อง เพื่อกระจายฐานลูกค้าของบริษัทฯ
และยังเป็นการสร้างโอกาสทางธุรกิจเพิ่มเติมในการที่จะพัฒนาสินค้าใหม่อีกด้วย

-   ความเสี่ยงจากการพึ่งพิงรายได้จากการจำหน่ายสินค้าให้แก่ประเทศสหภาพพม่า

ในปี 2553 และปี 2554 บริษัทฯ มีการส่งออกสินค้าไปยังประเทศสหภาพพม่า คิดเป็นมูลค่าประมาณ
519 ล้านบาท และ 1,300 ล้านบาท หรือคิดเป็นสัดส่วนประมาณร้อยละ 40 และร้อยละ 50
ของรายได้จากการขายตามงบการเงินรวมของบริษัท ดังนั้น บริษัทฯ
จึงอาจจะได้รับผลกระทบที่มีนัยสำคัญต่อรายได้และผลประกอบการของบริษัทในกรณีที่บริษัทไม่สามารถส่งสินค้าไปจำหน่ายยังประเทศสหภาพเมียนมาร์ได้
ทั้งนี้ เพื่อเป็นการลดความเสี่ยงดังกล่าว ผู้บริหารของบริษัทฯ
จึงได้ติดตามสถานการณ์ภายในประเทศสหภาพพม่าอย่างใกล้ชิด อีกทั้ง
ยังได้มอบหมายให้ตัวแทนจำหน่ายที่ได้รับการแต่งตั้งอย่างเป็นทางการซึ่งเป็นคนท้องถิ่นช่วยสังเกตการณ์และเฝ้าระวังความเสี่ยงด้านนี้อยู่ตลอดเวลา
อย่างไรก็ตาม เนื่องจากประเทศสหภาพพม่าได้มีการเลือกตั้งเมื่อเดือนเมษายน ที่ผ่านมา
ซึ่งนับเป็นการเลือกตั้งครั้งแรกในรอบ 52 ปี
กอปรกับความมุ่งมั่นของรัฐบาลประเทศสหภาพพม่านำโดย นายเต็งเส็ง
ซึ่งมีความมุ่งมั่นที่จะเปิดประเทศเพื่อรองรับการลงทุนจากต่างชาติ
รวมถึงนโยบายการส่งเสริมการลงทุนและความสัมพันธ์อันดีระหว่างรัฐบาลประเทศสหภาพพม่าและรัฐบาลประเทศไทย
บริษัทฯ จึงมีความเชื่อว่า ความเสี่ยงที่อาจจะเกิดขึ้นดังกล่าวอยู่ในระดับที่ต่ำมาก
โดยจากประสบการณ์การดำเนินธุกิจที่ยาวนานมากกว่า 15 ปีของบริษัทฯ
ซึ่งมุ่งเน้นการทำธุรกิจกับภาครัฐของประเทศสหภาพพม่าเป็นหลัก
และตลอดระยะเวลาที่ผ่านมาไม่เคยประสบปัญหาหนี้สูญ เนื่องจากบริษัทฯ จะได้รับ L/C
โดยตรงจากธนาคาร
ยิ่งเป็นการเพิ่มความมั่นใจได้ว่าปัญหาที่อาจจะเกิดดังกล่าวได้รับการป้องกันและจัดการเป็นอย่างดี
อย่างไรก็ตาม
เพื่อเป็นการลดความเสี่ยงจากการพึ่งพิงรายได้จากการส่งออกให้แก่ประเทศใดประเทศหนึ่ง บริษัทฯ
จึงมีนโยบายขยายฐานลูกค้าสู่ประเทศต่าง ๆ มากขึ้น ได้แก่
ประเทศสาธารณรัฐประชาธิปไตยประชาชนลาว ประเทศกัมพูชา
ประเทศสาธารณรัฐสังคมนิยมเวียดนาม มาเลเซีย และประเทศออสเตรเลีย เป็นต้น

2.2 ความเสี่ยงจากความผันผวนของอัตราแลกเปลี่ยน

ด้วยลักษณะการประกอบธุรกิจกลุ่มบริษัท มีความเกี่ยวพันกับเงินตราสกุลต่างประเทศใน 2 ลักษณะ
คือ

-   กลุ่มบริษัทมีการจำหน่ายสินค้าไปยังต่างประเทศ
    ซึ่งส่วนใหญ่จะรับชำระเป็นเงินสกุลดอลลาร์สหรัฐ หรือเงินสกุลยูโร

-   กลุ่มบริษัทมีการสั่งซื้อสินค้าจากต่างประเทศ
    โดยทำการจ่ายชำระเป็นเงินสกุลดอลลาร์สหรัฐหรือเงินสกุลยูโรเช่นกัน

ทั้งนี้ด้วยลักษณะการประกอบธุรกิจดังกล่าว
จึงทำให้กลุ่มบริษัทมีโอกาสที่จะได้รับผลกระทบในกรณีที่อัตราแลกเปลี่ยนมีการผันผวน
โดยอาจเกิดผลกำไรหรือขาดทุนจากอัตราแลกเปลี่ยน ในกรณีที่อัตราแลกเปลี่ยน ณ
วันที่ทำการบันทึกบัญชีซื้อหรือขายสินค้า และวันที่ทำการรับหรือจ่ายชำระมีความแตกต่างกัน

อย่างไรก็ดี เนื่องจากบริษัทมีทั้งการนำเข้าและส่งออกในสกุลเงินต่างประเทศ
ส่งผลให้บริษัทสามารถลดความเสี่ยงจากความผันผวนของอัตราแลกเปลี่ยนได้ระดับหนึ่ง กล่าวคือ
ในกรณีที่เงินสกุลดอลลาร์หรือ เงินสกุลยูโรมีการแข็งค่าขึ้นเมื่อเทียบกับเงินบาท
จะส่งผลให้กลุ่มบริษัทมีรายได้จากต่างประเทศเมื่อแปลงเป็นเงินสกุลบาทสูงขึ้น
ในขณะเดียวกันก็จะมีต้นทุนในการนำเข้าวัตถุดิบเพิ่มสูงขึ้น ในทางกลับกัน กรณีที่เงินสกุลดอลลาร์
หรือเงินสกุลยูโรมีการอ่อนค่าลงเมื่อเทียบกับเงินบาท
จะส่งผลให้กลุ่มบริษัทมีรายได้จากต่างประเทศเมื่อแปลงเป็นเงินสกุลบาทลดลง
และมีต้นทุนในการจ่ายชำระค่านำเข้าวัตถุดิบลดลงเช่นกัน

ซึ่งด้วยลักษณะดังกล่าวถือเป็นการป้องกันความเสี่ยงจากความผันผวนของอัตราแลกเปลี่ยนด้วยการวางแผนการสั่งซื้อและส่งมอบ
(Natural Hedge)
โดยบริษัทจะมีการเปิดบัญชีเงินฝากเป็นเงินตราสกุลต่างประเทศเมื่อมีรับชำระค่าสินค้าจากการขายเป็นเงินสกุลต่างประเทศในกรณีที่
กลุ่มบริษัทจะมีการจ่ายชำระค่าวัตถุดิบนำเข้าในระยะใกล้
กลุ่มบริษัทได้กำหนดให้ผู้บริหารของบริษัททำการติดตามการเปลี่ยนแปลงอัตราแลกเปลี่ยนและนำไปใช้เป็นข้อมูลในการวางแผนการสั่งซื้อวัตถุดิบ
และส่งมอบสินค้า ที่มีการจ่ายชำระหรือรับชำระเป็นเงินตราสกุลต่างประเทศ
เพื่อช่วยลดความเสี่ยงจากอัตราแลกเปลี่ยนดังกล่าว (Natural Hedge) นอกจากนั้น
ในส่วนของเงินตราสกุลต่างประเทศที่ยังคงเหลือจากการทำ Natural Hedge นั้น
บริษัทมีนโยบายในการลดความเสี่ยงโดยการทำสัญญาซื้อขายเงินตราต่างประเทศล่วงหน้า
(Forward Contract) ในสัดส่วน ประมาณร้อยละ 30 – 50 ของภาระหนี้ต่างประเทศ

ทั้งนี้ในปี 2554 กลุ่มบริษัทมีการจำหน่ายสินค้าเป็นเงินตราสกุลต่างประเทศทั้งสิ้น 1,300 ล้านบาท
คิดเป็นสัดส่วนร้อยละ 51.60
ของรายได้จากการขายรวมของกลุ่มบริษัทในช่วงเวลาดังกล่าวตามลำดับ
และมีการสั่งซื้อวัตถุดิบและสินค้าจากต่างประเทศเป็นมูลค่า 2,856 ล้านบาท คิดเป็นสัดส่วนร้อยละ
67.92 ของมูลค่าการซื้อวัตถุดิบและสินค้ารวมของกลุ่มบริษัทในช่วงเวลาเดียวกัน โดย ณ วันที่ 31
ธันวาคม 2554 กลุ่มบริษัททำสัญญาซื้อเงินตราต่างประเทศล่วงหน้าซึ่งมีอายุสัญญาไม่เกิน 1
ปีเป็นจำนวนเท่ากับ 12.50 ล้านบาท

2.3 ความเสี่ยงที่อาจเกิดขึ้นได้สำหรับธุรกิจผลิตและจำหน่ายไฟฟ้า

-   ความเสี่ยงในด้านความสามารถในการผลิตไฟฟ้า

ความสามารถในการผลิตไฟฟ้าของโรงไฟฟ้าพลังงานแสงอาทิตย์ขึ้นอยู่กับสองส่วนหลัก คือ
ประสิทธิภาพของแผงเซลล์แสงอาทิตย์ และปริมาณการสูญเสียที่เกิดขึ้นในระบบการผลิตไฟฟ้า
ทั้งนี้เพื่อป้องกันความเสี่ยงอันอาจจะเกิดขึ้นดังกล่าว
กลุ่มบริษัทจึงได้เลือกใช้เทคโนโลยีแผงเซลล์แสงอาทิตย์จากบริษัทชั้นนำที่มีชื่อเสียง อันได้แก่ บริษัท
Solar Frontier
ซึ่งถือได้ว่าเป็นหนึ่งในผู้ผลิตแผงเซลล์แสงอาทิตย์ที่มีประสิทธิภาพและได้รับการยอมรับทั่วโลก

สำหรับการก่อสร้างและติดตั้งอุปกรณ์ระบบไฟฟ้าต่าง ๆ นั้น กลุ่มบริษัทได้มอบหมายบริษัท
Schneider (Thailand) Limited (“SF”) ซึ่งเป็นหนึ่งในกลุ่ม Schneider
ของประเทศฝรั่งเศสซึ่งได้รับการยอมรับในด้านประสบการณ์และความชำนาญในด้านอุปกรณ์วิศวกรรมไฟฟ้าและการติดตั้งระบบควบคุมไฟฟ้าเป็นอย่างดี
เพื่อป้องกันปัญหาอันจะเกิดต่อระบบการผลิตไฟฟ้าของกลุ่มบริษัท ฯ
ซึ่งจะส่งผลกระทบต่อความสามารถในการผลิตไฟฟ้านอกจากนั้นเพื่อสร้างความมั่นใจและป้องกันความเสี่ยงอันอาจจะเกิดขึ้นนั้นกลุ่มบริษัทได้มีการทำสัญญากับคู่สัญญาที่เกี่ยวข้องทั้งในส่วนผู้จัดหาแผงเซลล์แสงอาทิตย์
ผู้ก่อสร้างโรงไฟฟ้า
ในการรับประกันถึงประสิทธิภาพและความสามารถในการผลิตไฟฟ้าให้เป็นไปตามที่ตกลงไว้

-   ความเสี่ยงในการจำหน่ายไฟฟ้า

กลุ่มบริษัทได้ลงนามในสัญญาซื้อขายไฟฟ้ากับการไฟฟ้าส่วนภูมิภาคเพื่อจำหน่ายไฟฟ้าตามปริมาณที่ระบุไว้ในสัญญาแต่ละฉบับ
โดยสัญญาดังกล่าวเป็นลักษณะ Non-Firm
เนื่องจากการผลิตไฟฟ้าโดยพลังงานแสงอาทิตย์นั้นไม่สามารถควบคุมปริมาณไฟฟ้าที่ผลิตได้ในแต่ละช่วงเวลา
ทั้งนี้ ตามสัญญาระบุว่า
การไฟฟ้าส่วนภูมิภาคจะรับซื้อไฟฟ้าทั้งหมดที่ทำการผลิตได้ตามปริมาณที่ระบุไว้ในแต่ละโครงการ
โดยสัญญาดังกล่าวมีอายุ 5 ปี นับจากวันที่ลงนามในสัญญา และจะต่อเนื่องอัตโนมัติครั้งละ 5 ปี
การไฟฟ้าส่วนภูมิภาคไม่มีสิทธิในการบอกเลิกสัญญา หากบริษัทฯ ปฏิบัติตามเงื่อนไขที่ระบุไว้ในสัญญา
ดังนั้น ตามขอบเขตของสัญญาดังกล่าว และจากการที่คู่สัญญาเป็นหน่วยงานภาครัฐ
ทำให้ถือได้ว่ากลุ่มบริษัทไม่มีความเสี่ยงในกรณีที่ผลิตไฟฟ้าและไม่สามารถจำหน่ายไฟฟ้าหรือไม่สามารถเรียกเก็บชำระเงินได้

-   ความเสี่ยงจากการไม่สามารถก่อสร้างโรงไฟฟ้าโครงการอื่น ๆ ได้ในอนาคต

กลุ่มบริษัทฯ ได้ลงนามในสัญญาซื้อขายไฟฟ้ากับการไฟฟ้าส่วนภูมิภาคโดยมีขนาดกำลังการผลิต 30.9
เมกกะวัตต์ ซึ่งโรงไฟฟ้าในโครงการแรก เฟสที่ 1 ขนาด 3 เมกกะวัตต์ เฟสที่ 2 ขนาด 4.4
เมกกะวัตต์ ตั้งอยู่ ณ อำเภอชนแดน จังหวัดเพชรบูรณ์
ได้สร้างเสร็จสมบูรณ์และเริ่มรับรู้รายได้ตั้งแต่ต้นเดือนมกราคม 2554 และเดือนตุลาคม 2554
ตามลำดับ ดังนั้น บริษัทฯ จะเหลือสัญญาซื้อขายไฟฟ้ากำลังการผลิต 23.5
เมกกะวัตต์ที่ยังไม่ได้เริ่มโครงการ ทั้งนี้ด้วยสัญญาดังกล่าวเป็นสัญญาในลักษณะ Non-Firm
ซึ่งมิได้มีข้อกำหนดในเรื่องปริมาณไฟฟ้าที่กลุ่มบริษัทต้องนำส่งเข้าสู่ระบบแต่อย่างใด
ทำให้ในกรณีที่กลุ่มบริษัทไม่สามารถก่อสร้างโรงไฟฟ้าโครงการอื่น ๆ
ได้แล้วเสร็จตามกำหนดกลุ่มบริษัทฯ มิได้มีภาระหน้าที่ในการต้องชดเชยค่าเสียหายใด ๆ
ให้แก่การไฟฟ้าส่วนภูมิภาค อย่างไรก็ตาม บริษัทฯ
ตั้งเป้าหมายไว้ว่าโรงไฟฟ้าที่เหลือจะก่อสร้างให้แล้วเสร็จในปี 2555

อย่างไรก็ตาม
หากโครงการดังกล่าวมีความล่าช้าอาจทำให้ส่งผลการขยายตัวของรายได้และผลการดำเนินงานของกลุ่มบริษัทสำหรับธุรกิจใหม่
ทั้งนี้ ปัจจัยที่อาจส่งผลต่อความสามารถในการก่อสร้างโรงไฟฟ้าโครงการอื่น ๆ นั้น ได้แก่
ความสามารถในการหาแหล่งเงินทุนเป็นหลัก
โดยการก่อสร้างโรงไฟฟ้าโครงการที่เหลือซึ่งมีกำลังการผลิตรวม 23.5 เมกกะวัตต์นั้น
คาดว่าต้องใช้เงินทุนอีกทั้งสิ้นประมาณ 2,350 ล้านบาท
โดยสำหรับโครงสร้างเงินทุนของโรงไฟฟ้าโครงการที่เหลือคาดว่าจะมีโครงสร้างเงินทุนใกล้เคียงกับโรงไฟฟ้าโครงการแรก
เฟสที่ 1 และเฟสที่ 2 ซึ่งมีสัดส่วนหนี้สินต่อทุนเท่ากับ 2.5-3.0 เท่า

-   ความเสี่ยงจากการเกิดอุทกภัยหรือภัยธรรมชาติ

ในช่วงเดือนตุลาคม ถึงเดือนพฤศจิกายน ปี 2554 หลายจังหวัดในประเทศไทย
รวมไปถึงหลายพื้นที่ในเขตจังหวัดกรุงเทพมหานคร จังหวัดนนทบุรี จังหวัดปทุมธานี
ได้ประสบปัญหาอุทกภัยขึ้น ซึ่งทางบริษัทฯ เองก็ได้รับผลกระทบจากปัญหาอุทกภัยดังกล่าว
เนื่องจากมีน้ำท่วมสูงโดยรอบบริเวณสถานที่ตั้งโรงงาน บริษัท จี.เค.แอสเซ็มบลี้ จำกัด และบริษัท
จี.เค.พาวเวอร์โปรดักส์ จำกัด ซึ่งเป็นที่ตั้งโรงงานผลิตอุปกรณ์ไฟฟ้าในกลุ่มของบริษัทฯ
โดยถึงแม้ว่าผู้บริหารบริษัทฯ จะได้มีการวางแผนเตรียมการป้องกันน้ำท่วมไว้ล่วงหน้าเป็นอย่างดีแล้ว
ทำให้เครื่องจักรที่ใช้ในการผลิตของโรงงานไม่ได้รับความเสียหายจากภาวะอุทกภัยดังกล่าว
แต่ทางโรงงานทั้งสองแห่งก็จำเป็นต้องหยุดการปฎิบัติงานเป็นระยะเวลากว่า 1 เดือน
เนื่องจากพนักงานไม่สามารถเดินทางไปปฏิบัติงานได้โดยสะดวก ส่งผลทำให้บริษัทฯ
ไม่สามารถจัดส่งสินค้าบางรายการได้ตามแผนงานที่กำหนดไว้
และยังสูญเสียรายได้ที่คาดว่าจะได้รับจากการจำหน่ายสินค้าบางรายการที่ผลิตจากโรงงานในช่วงเวลาดังกล่าว

อย่างไรก็ดี ในปี 2555 ทางบริษัทฯ ได้จัดทำแผนดำเนินการพัฒนาระบบป้องกันอุทกภัยในระยะยาว
เพื่อเป็นการลดความเสี่ยงในการสูญเสียรายได้จากปัญหาภัยธรรมชาติซึ่งอาจจะเกิดขึ้นอีกในอนาคต
โดยทางบริษัทฯ ได้ยกระดับชั้นวางสำหรับจัดเก็บอุปกรณ์
วัตถุดิบและสินค้าที่ใช้ในการผลิตให้สูงขึ้นจากเดิม
และได้มีการจัดเตรียมสถานที่อาคารคลังสินค้าเพื่อรองรับการจัดเก็บสินค้าสำเร็จรูป
รวมทั้งได้มีการปรับปรุงระบบไฟฟ้าภายในโรงงาน ระบบระบายน้ำ ปรับปรุงห้องทดสอบอุปกรณ์
และสถานที่โดยรอบโรงงานให้เหมาะสมกับสภาพแวดล้อมหากเกิดสถานการณ์อุทกภัยในอนาคต

2.4 ความเสี่ยงเนื่องจากปัจจัยทางเศรษฐกิจและการเมือง

สภาวะเศรษฐกิจของประเทศไทยในปี 2554 มีการเจริญเติบโตของผลิตภัณฑ์มวลรวมภายในประเทศ
(GDP) อยู่ในเกณฑ์ที่สูง แต่อย่างไรก็ตามในภาคการผลิตนั้นยังคงมีความไม่แน่นอน
และการลงทุนขนาดใหญ่ยังคงชะลอตัว อีกทั้งปัญหาทางการเมืองที่ยังคงมีความวุ่นวาย
ซึ่งมีผลกระทบต่อการตัดสินใจลงทุน

ทั้งนี้ กลุ่มธุรกิจพลังงานทางเลือก เช่น โรงไฟฟ้าพลังงานแสงอาทิตย์ (Solar Farm)
โรงไฟฟ้าพลังงานลม (Wind Power) ยังคงมีการขยายตัวอย่างต่อเนื่อง
โดยภาครัฐจะต้องมีความชัดเจนในการสนับสนุนผู้ลงทุน ซึ่งจะทำให้บริษัทฯ
มีรายได้เพิ่มขึ้นเนื่องจากโครงการดังกล่าวข้างต้น ปัจจุบันบริษัทฯ
ได้เตรียมพร้อมเพื่อรองรับโครงการดังกล่าวไว้แล้ว ไม่ว่าจะเป็นผู้ให้การสนับสนุนด้านการเงิน
บุคลากร เทคโนโลยีของอุปกรณ์ที่จะใช้ก่อสร้างโรงไฟฟ้าที่เหมาะสม

ในด้านเสถียรภาพทางการเมือง และความขัดแย้งในภาคประชาชน จะยังคงเป็นปัจจัยที่กดดัน
และเป็นอุปสรรคต่อการขยายตัวทางเศรษฐกิจ ทั้งในด้านการลงทุน
และการขยายตัวในภาคอุตสาหกรรม